b'\n_START_ARTICLE_\nSoyaolje\n_START_PARAGRAPH_\nSoyaolje er en vegetabilsk olje utvunnet av soyab\xc3\xb8nner. Soya er den viktigste oljeplanten i verden. Produksjonen har \xc3\xb8kt mye i de senere \xc3\xa5rene. USA, Brasil, Argentina og Kina er de st\xc3\xb8rste produsentene. Soyaolje er den klassiske matoljen i det asiatiske kj\xc3\xb8kken. I vekstsesongen 2002\xe2\x80\x932003 ble det produsert 30,6 millioner tonn soyaolje over hele verden. Dette utgjorde halvparten av produksjonen av matoljer i verden.\n_START_SECTION_\nProduksjon\n_START_PARAGRAPH_\nVed behandling av soyab\xc3\xb8nner for oljeekstraksjon og p\xc3\xa5f\xc3\xb8lgende soyamelproduksjon, er valg av b\xc3\xb8nner med h\xc3\xb8y kvalitet viktig. Det m\xc3\xa5 v\xc3\xa6re rene, skallfrie, gule soyab\xc3\xb8nner. Soyab\xc3\xb8nner med m\xc3\xb8rkt skall, eller endog b\xc3\xb8nner med en m\xc3\xb8rk flate der de var festet, vil etterlate m\xc3\xb8rke flekker i melet og er u\xc3\xb8nsket til bruk i kommersiell matproduksjon. Alle kommersielle soyab\xc3\xb8nner i USA er gule eller gulbrune._NEWLINE_For \xc3\xa5 produsere soyaolje, knuses soyab\xc3\xb8nnene. De justeres for fuktighetsinnhold, rulles til flak og blir l\xc3\xb8sningsmiddel-ekstrahert med kommersiell heksan. Oljen blir s\xc3\xa5 raffinert for ulike bruksomr\xc3\xa5der og enkelte ganger hydrogenert. Soyaolje, b\xc3\xa5de flytende og delvis hydrogenert, blir eksportert, solgt som \xc2\xabvegetabilsk olje\xc2\xbb, eller benyttes i ulike typer ferdigmat. Resterende soyab\xc3\xb8nneskall brukes vesentlig som dyref\xc3\xb4r.\n_START_SECTION_\nInnhold\n_START_PARAGRAPH_\nSoyaolje inneholder 16\xc2\xa0% mettet fett, 23\xc2\xa0% enumettet fett og 58\xc2\xa0% flerumettet fett. De enkelte fettsyrer er fordelt med 7\xe2\x80\x9310\xc2\xa0% alfalinolensyre (C18:3), 51\xc2\xa0% linolsyre (C-18:2) og 23\xc2\xa0% oljesyre (C-18:1). Soyaolje inneholder ogs\xc3\xa5 4\xc2\xa0% stearinsyre og 10\xc2\xa0% palmitinsyre. _NEWLINE_Soyaolje har en relativt h\xc3\xb8y andel, 7\xe2\x80\x9310\xc2\xa0%, linoljesyre, som gir u\xc3\xb8nsket egenskap der oljen skal st\xc3\xa5 fremme over tid som i restauranter. P\xc3\xa5 begynnelsen av 1990-tallet utviklet Iowa State University soyaolje med 1\xc2\xa0% linoljesyre i oljen._NEWLINE_I 2004 lanserte tre firmaer: Monsanto, DuPont/Bunge, og Asoyia genmodifiserte soyab\xc3\xb8nner med lavt innhold av linoljesyre med motstandsdyktighet mot plantevernmiddelet Roundup. _NEWLINE_Det er fors\xc3\xb8kt \xc3\xa5 herde soyaoljen med hydrogenering. Da brytes dobbeltbindinger som gj\xc3\xb8r oljen umettet og dermed skapes mettede fettsyrer som betegnes transfettsyrer, i motsetning til den naturlige cis. Transfett antas \xc3\xa5 ha uheldige helseeffekter. Umettede fettsyrer har h\xc3\xb8yere frysepunkt enn tilsvarende mettede fettsyrer. For \xc3\xa5 gj\xc3\xb8re den flytende, umettede oljen fast og sm\xc3\xb8rbar, kan hydrogenering gi fast, mettet transfett.\n_START_SECTION_\nBruk\n_START_PARAGRAPH_\nSoyaolje er den klassiske matoljen i det asiatiske kj\xc3\xb8kken. Den brukes til steking, baking og som ingrediens i sauser._NEWLINE_Soyaolje har ikke insektfrast\xc3\xb8tende effekt i seg selv, men brukes som fiksativ til eteriske oljer i insektmidler.'